আইন প্রয়োগে ব্যর্থ, সুপ্রিম কোর্টে জরিমানা বাংলা সহ বহু রাজ্যের

নয়াদিল্লি: গার্হস্থ্য হিংসা আইনের (Domestic Violence Act) কার্যকরী প্রয়োগ সম্পর্কে হলফনামা (Affidavit) দাখিলে ব্যর্থ হওয়ায় পশ্চিমবঙ্গ (West Bengal) সহ বহু রাজ্যকে জরিমানা করল সুপ্রিম কোর্ট (Supreme Court)। প্রোটেকশন অফ উইমেন ফ্রম ডোমেস্টিক ভায়োলেন্স অ্যাক্ট ২০১৫ যথাযথভাবে কার্যকর করা হয়েছে কি না, তা জানিয়ে হলফনামা দেওয়ার নির্দেশ ছিল। সেই নির্দেশ পালিত না হওয়ায় প্রতীকী জরিমানা স্বরূপ পাঁচ হাজার টাকা করে দেওয়ার নির্দেশ দিল শীর্ষ আদালত।

পশ্চিমবঙ্গ ছাড়াও জরিমানা দিতে হবে অন্ধ্রপ্রদেশ, অরুণাচল প্রদেশ, হিমাচল প্রদেশ, মধ্যপ্রদেশ, মহারাষ্ট্র, মেঘালয়, ওড়িশা, তেলঙ্গানা, অসম এবং কেন্দ্রশাসিত দাদরা ও নগর হাভেলি, দমন ও দিউ, জম্মু ও কাশ্মীর, লাদাখ ও লাক্ষাদ্বীপকে। দুই সপ্তাহের মধ্যে সুপ্রিম কোর্ট মিডিয়েশন সেন্টারে জরিমানার অর্থ জমা দিয়ে রাজ্যগুলিকে হলফনামা জমা দিতে হবে।

আরও পড়ুন: ভাঙা সিট, এয়ার ইন্ডিয়ার প্রতি ক্ষোভ উগরে দিলেন কেন্দ্রীয় মন্ত্রী

ওই আইনের যথাযথ প্রয়োগের স্বার্থে কিছু প্রস্তাব যুক্ত হয়েছে। সেই প্রস্তাবগুলি কার্যকর করার জন্য রাজ্যগুলির ভূমিকা আদালত জানতে চায়। যেমন প্রতিটি জেলার জনসংখ্যার ভিত্তিতে এই আইন অনুযায়ী অভিযোগের গড় সংখ্যা দেখে সেই মতো রাজ্য প্রোটেকশন অফিসার নিয়োগ করতে হবে। স্বাধীন ক্ষমতাপ্রাপ্ত অন্তত একজন এমন অফিসার প্রত্যেক জেলায় থাকতেই হবে। প্রতিটি অভিযোগের ক্ষেত্রে এই অফিসার ঘটনায় যুক্তদের প্রয়োজনীয় সচেতনতা প্রশিক্ষণ দেবেন। সেই সঙ্গে ক্ষতিগ্রস্ত মহিলাকে সাহায্যের ব্যবস্থা করবেন। এছাড়াও মিশন শক্তি প্রকল্প অনুযায়ী ওয়ান স্টপ সেন্টার বা ক্ষতিগ্রস্তদের জন্য আশ্রয়স্থল স্থাপন করতে হবে। যেখানে ক্ষতিগ্রস্ত মহিলাদের চিকিৎসা সহ অন্যান্য সাহায্যের ব্যবস্থা রাখতে হবে। যেখানে ক্ষতিগ্রস্ত অন্তত তিন থেকে পাঁচ দিন থাকতে পারবেন। কিন্তু সেই ১১ দফা প্রস্তাব সম্পর্কে রাজ্যগুলির ভূমিকা এখনও আদালতের জানা নেই।